ธสน.อัด3พันล.หนุนส่งออก
ธสน.ผุด 2 สินเชื่อ เจาะฐานลูกค้าไซส์เอ็มวงเงิน 50-500 ล้าน ใช้หลักประกันแค่ 35% ดอกเบี้ยปีแรกอยู่ที่ 4.25% ตั้งเป้าปล่อยกู้ 3,000 ล้าน
24 ส.ค. 2561

ธสน.ผุด 2 สินเชื่อ เจาะฐานลูกค้าไซส์เอ็มวงเงิน 50-500 ล้าน ใช้หลักประกันแค่ 35% ดอกเบี้ยปีแรกอยู่ที่ 4.25% ตั้งเป้าปล่อยกู้ 3,000 ล้าน
นายพิศิษฐ์ เสรีวิวัฒนา กรรมการ ผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) เปิดเผยว่า ธนาคารได้ออกสินเชื่อพิเศษ สำหรับผู้ประกอบการขนาดกลาง หรือไซส์เอ็ม ที่มียอดขาย 50-500 ล้านบาท ใน 2 โครงการ ได้แก่ สินเชื่อเอ็กซิมเพื่อธุรกิจขนาดกลาง เป็นเงินหมุนเวียนก่อนและหลังการส่งออก วงเงินสูงสุด 50 ล้านบาท/ราย ดอกเบี้ยปีแรก ขั้นต่ำที่ 4.25% ต่อปี ปีสอง 4.75% ปีที่ 3 เป็นต้นไป เป็นไปตามมาตรฐานธนาคาร
พร้อมทั้งให้วงเงินสัญญาซื้อขาย เงินตราต่างประเทศล่วงหน้าสูงสุด 3 เท่าของวงเงินสินเชื่อ ใช้หลักประกันขั้นต่ำ 35% และบุคคลค้ำประกัน ซึ่งถือเป็นโครงการที่ใช้หลักประกันต่ำมาก เพราะต้องการช่วยเหลือผู้ประกอบการที่เป็นลูกค้าใหม่ และลูกค้าเก่าที่มีไซส์เอส และต้องการขยับเป็นไซส์เอ็ม ปัจจุบันธนาคารมีฐานลูกค้าไซส์เอสอยู่แล้วราว 2,000 ราย
ขณะที่อีกโครงการเป็นสินเชื่อรับซื้อ ตั๋วเพื่อธุรกิจขนาดกลาง ใช้หมุนเวียนหลังการส่งออก เพื่อเสริมสภาพคล่องให้กับผู้ประกอบการขนาดกลาง วงเงินสูงสุด 10 ล้านบาท/ราย ดอกเบี้ยปีแรก ขั้นต่ำ 4.25% ต่อปี ปีที่สอง ขั้นต่ำ 4.75%หลังจากนั้นเป็นไปตามมาตรฐานธนาคาร พร้อมวงเงินสัญญาซื้อขายเงินตราต่างประเทศล่วงหน้าสูงสุด 3 เท่าของวงเงินสินเชื่อ ใช้หนังสือค้ำประกันของ บสย.และบุคคลค้ำประกัน หรือหลักประกันขั้นต่ำ 30% และบุคคลค้ำประกัน ทั้งสองบริการนี้มีระยะเวลาอนุมัติตั้งแต่วันนี้ถึงสิ้นเดือน ก.ค. 2562 มีเป้าหมายอนุมัติวงเงินรวม 3,000 ล้านบาท ช่วยเหลือผู้ส่งออกได้ 100-200 ราย
นายพิศิษฐ์ กล่าวว่า สำหรับผลดำเนินการของธนาคารช่วง 7 เดือนปีนี้ ปล่อยสินเชื่อไปได้แล้วกว่า 2 หมื่นล้านบาท จากเป้าหมาย 3 หมื่นล้านบาท และคาดว่าสิ้นปีนี้จะเพิ่มยอดสินเชื่อคงค้างให้ได้ตามเป้าหมายถึง 1 แสนล้านบาท จากปัจจุบันที่มีอยู่ 9.8 หมื่นล้านบาท แบ่งเป็น สินเชื่อเพื่อการลงทุน 65% และ สินเชื่อหมุนเวียน 35% ขณะที่หนี้ที่ไม่ก่อให้เกิดรายได้ (เอ็นพีแอล) อยู่ในระดับที่บริหารได้ 3.56% และคาดว่าตลอดทั้งปีจะทรงตัวอยู่ในระดับนี้
ปัจจุบันผู้ประกอบการขนาดกลางมีสัดส่วนเพียง 0.5% ของผู้ประกอบการ ทั้งประเทศ แต่กลับสามารถสร้างประโยชน์ต่อระบบเศรษฐกิจได้สูง มีผลต่อผลิตภัณฑ์มวลรวมภายในประเทศ หรือจีดีพีถึง 12.5% จำนวน 1.79 ล้านล้านบาท ก่อให้เกิดการจ้างงาน 7.4% ของการจ้างงานรวม หรือ 1.09 ล้านราย มีสัดส่วน 9.4% ของมูลค่าส่งออกรวม หรือ 7.1 แสนล้านบาท